Broj: 711-I-1717-M-117/20-02-8

Zagreb, 12. studenoga 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Zdravka Zrinušića, državnog tajnika u Ministarstvu financija,** za davanjem mišljenja Povjerenstva, na 104. sjednici, održanoj 12. studenoga 2020.g., daje sljedeće

**MIŠLJENJE**

**Na temelju članka 14. stavaka 1. i 2. ZSSI-a dužnosnik Zdravko Zrinušić, državni tajnik u Ministarstvu financija, ne može istovremeno uz obnašanje navedene dužnosti biti član Upravnog vijeća Fonda za obnovu Grada Zagreba, Krapinsko-zagorske županije i Zagrebačke županije (u daljnjem tekstu: Fond za obnovu), s obzirom da navedena ustanova nije utvrđena kao ustanova od posebnog državnog interesa niti od posebnog interesa za Grad Zagreb, Krapinsko-zagorsku i/ili Zagrebačku županiju, niti je dužnosnik imenovan članom Upravnog vijeća po položaju.**

Obrazloženje

 Zahtjev za davanjem mišljenja Povjerenstva podnio je Zdravko Zrinušić, državni tajnik u Ministarstvu financija. U knjigama ulazne pošte zahtjev je zaprimljen 9. studenoga 2020.g., pod poslovnim brojem: 711-U-4063-M-117/20-01-1, povodom kojeg je otvoren predmet broj M-117/20.

Člankom 3. stavkom 1. točkom 6. ZSSI-a propisano je da su državni tajnici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Zdravko Zrinušić obnaša dužnost državnog tajnika u Ministarstvu financija te je stoga povodom obnašanja navedene dužnosti obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi da je Vlada Republike Hrvatske na sjednici održanoj 5. studenoga 2020.g. donijela rješenje kojim je imenovala predsjednika i četiri člana Upravnog vijeća Fonda za obnovu, kao predstavnike Republike Hrvatske, a kojim je i dužnosnik imenovan za člana Upravnog vijeća Fonda za obnovu. Doneseno rješenje temelji se na članku 10. stavku 3. Ugovora između Republike Hrvatske, Grada Zagreba, Krapinsko-zagorske županije i Zagrebačke županije, a vezano za članak 38. stavak 3. Zakona o obnovi zgrada oštećenih potresom na području Grada Zagreba, Krapinsko-zagorske županije i Zagrebačke županije („Narodne novine“, br. 102/20.). Navedenim člankom određeno je da Fond za obnovu ima svojstvo pravne osobe, da se upisuje u sudski registar, dok se tijela Fonda uređuju gore navedenim ugovorom. Dužnosnik nadalje citira odredbu članka 14. stavka 2. ZSSI-a te navodi da, koliko je njemu poznato, Fond za obnovu nije proglašen pravnom osobom od posebnog državnog interesa te od Povjerenstva traži mišljenje može li, s obzirom na sve navedeno, istovremeno uz obnašanje dužnosti državnog tajnika u Ministarstvu financija biti član Upravnog vijeća Fonda za obnovu.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 38. Zakona o obnovi zgrada oštećenih potresom na području Grada Zagreba, Krapinsko-zagorske županije i Zagrebačke županije propisno je da se za obavljanje stručnih i drugih poslova pripreme, organiziranje i provedbe obnove zgrada oštećenih potresom i praćenje provedbe programa mjera obnove, osniva Fond za obnovu. Osnivači Fonda za obnovu su Republika Hrvatska, Grad Zagreb, Krapinsko-zagorska županija i Zagrebačka županija. Međusobna prava, obveze i udjele osnivači Fonda za obnovu uredit će ugovorom o osnivanju. Fond za obnovu ima svojstvo pravne osobe i upisuje se u sudski registar. Tijela Fonda za obnovu uredit će se ugovorom iz stavka 3. toga članka sukladno Zakonu o ustanovama („Narodne novine“, br. 76/93., 29/97., 47/99., 35/08. i 127/19.).

Povjerenstvo je nadalje izvršilo uvid u nacrt Ugovora o osnivanju Fonda za obnovu koji je Povjerenstvu dostavljen u predmetu broj P-234/20 od strane Damira Kaufmana, ovlaštenika za obavljanje poslova glavnog tajnika Ministarstva prostornog uređenja, graditeljstva i državne imovine, a koji je od Povjerenstva tražio očitovanje smatraju li se privremeni ravnatelj i ravnatelj Fonda za obnovu dužnosnicima u smislu ZSSI-a.

Člankom 1. nacrta navedenog Ugovora propisano je da Republika Hrvatska, Grad Zagreb, Krapinsko-zagorska županija i Zagrebačka županija osnivaju Fond za obnovu kao ustanovu za obavljanje stručnih i drugih poslova pripreme, organiziranja i provedbe obnove zgrada oštećenih potresom i praćenje provedbe programa mjera obnove. Člankom 5. nacrta Ugovora određeno je da se Fond za obnovu upisuje u sudski registar te upisom stječe svojstvo pravne osobe.

Nadalje, člancima 9. i 10. nacrta Ugovora propisano je da su tijela Fonda za obnovu upravno vijeće i ravnatelj te da Fondom upravlja Upravno vijeće koje ima 9 članova, od kojih su 5 članova predstavnici Republike Hrvatske, 2 člana su predstavnici Grada Zagreba, a po 1 član je predstavnik Krapinsko-zagorske i Zagrebačke županije. Pet predstavnika Republike Hrvatske u Upravnom vijeću, od kojih se jedan imenuje kao predsjednik Upravnog vijeća, imenuje Vlada Republike Hrvatske u roku od osam dana od dana stupanja na snagu toga Ugovora.

Uvidom u izvadak iz sudskog registra Trgovačkog suda u Zagrebu utvrđeno je da je pod matičnim brojem subjekta 081338631, OIB: 20506058112 upisan Fond za obnovu Grada Zagreba, Krapinsko-zagorske županije i Zagrebačke županije, skraćenog naziva Fond za obnovu, pravnog oblika ustanova. Kao osnivači/članovi navedeni su Republika Hrvatska, Grad Zagreb, Krapinsko-zagorska županija i Zagrebačka županija. Kao osoba ovlaštena za zastupanje upisan je privremeni ravnatelj Damir Vanđelić.

Uvidom u Rješenje o imenovanju Upravnog vijeća Fonda za obnovu kojeg je Vlada Republike Hrvatske donijela na sjednici održanoj 5. studenoga 2020.g. utvrđeno je da je Darko Horvat, ministar prostornog uređenja, graditeljstva i državne imovine imenovan predsjednikom Upravnog vijeća Fonda, dok su za članove Upravnog vijeća imenovani Ivan Malenica, ministar pravosuđa i uprave, Nataša Tramišak, ministrica regionalnog razvoja i fondova Europske unije, Nina Obuljen Koržinek, ministrica kulture i medija te Zdravko Zrinušić, dražavni tajnik u Ministarstvu financija.

Uvidom u Odluku o popisu pravnih osoba od posebnog državnog interesa („Narodne novine“ br. 144/10., 16/14., 55/15. i 105/15.) utvrđeno je da Fond za obnovu nije proglašen ustanovom od posebnog državnog interesa.

Uvidom u službene glasnike Grada Zagreba, Krapinsko-zagorske županije i Zagrebačke županije koji su izdani nakon osnivanja Fonda za obnovu, utvrđeno je da niti u jednom od navedenih glasnika nije objavljena odluka predstavničkog tijela navedenih jedinica regionalne samouprave kojom bi Fond za obnovu bio proglašen ustanovom od posebnog interesa za tu jedinicu.

S obzirom da Fond za obnovu nije proglašen ustanovom od posebnog državnog interesa, kao ni ustanovom od posebnog interesa za Grad Zagreb, Krapinsko-zagorsku i Zagrebačku županiju, niti je dužnosnik Zdravko Zrinušić član Upravnog vijeća Fonda za obnovu po položaju, sukladno članku 14. stavcima 1. i 2. ZSSI-a, dužnosnik Zdravko Zrinušić ne može istovremeno uz obnašanje dužnosti državnog tajnika u Ministarstvu financija biti član Upravnog vijeća Fonda za obnovu.

U slučaju da Fond za obnovu bude proglašen ustanovom od posebnog državnog interesa, odnosno ustanovom od posebnog interesa za jedinicu lokalne ili područne (regionalne) samouprave, te pod uvjetom da već nije član u dva druga upravna vijeća ustanova, dužnosnik Zdravko Zrinušić mogao bi istovremeno uz obnašanje dužnosti državnog tajnika u Ministarstvu fnancija, biti član Upravnog vijeća navedene ustanove.

Slijedom navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Zdravko Zrinušić, elektroničkom dostavom
2. Objava na internetskoj stranici Povjerenstva
3. Pismohrana